Llaviana - Uiquipedia

# Llaviana

### De Uiquipedia

Llaviana

(En detalle) | (En detalle)

Mapa: Asturies
Nome en castellanu | Laviana
Xentiliciu |
Comunidá autónoma | Principáu d'Asturies
País | España
Capital | La Pola
Coordenaes | [1]
Partíu xudicial | Laviana
Parroquies | 9
Población (2005) -Habitantes -Densidá -% d'Asturies | Puestu: 11 14.419 habitantes 111,78 hab/km² 1,33 %
Superficie -Total -% d'Asturies | Puestu: 27 129 km² 1,22 %
Mayor altitú | Peña Mea, 1.560 m
Códigu postal | 33XXX
Alcalde | José Marciano Barreñada (PSOE)
http://www.ayto-laviana.es/

Llaviana ye un conceyu d'Asturies.

## [editar] Xeografía

Llaviana llenda al norte colos conceyos de Bimenes, Nava y Piloña, al este con Sobrescobiu, al sur con Ayer, y al oeste con Mieres y Samartín del Rei Aureliu.

El conceyu tien una superficie de 119 km².

No que cinca al aprovechamientu, esta superficie componse principalmente de masa forestal (46,48%), pastos (38,75%) y terrenu improductivu (10,36%). El restu repártese en superficie non agrícola (3,37%), tierres de cultivu (0,58%) y agua (0,46%).

El paisaxe de Llaviana ta constituyíu básicamente d'una vega estrencha a la oriella del ríu Nalón, arrodiada de montes. Nesta vega alcontramos les poblaciones más importantes (La Pola, Barredos, El Condao) y les principales víes de comunicación (la carretera AS-17 Avilés – Puertu de Tarna y el ferrocarril La Pola – Xixón).

El ríu Nalón, que crucia'l conceyu d'este a oeste, tien varios afluentes: na marxe derecha'l ríu la Xerra (o riascu El Condao), el ríu la Caya (o ríu de la Robellá) y el ríu Tiraña; na marxe izquierda el ríu Soto, El Raigusu (o ríu Ribota) y'l ríu Villoria.

La mitá occidental del territoriu de Llaviana forma parte de la Cuenca hullera del Nalón. El relieve componse principalmente de los valles y cordales formaos pola erosión fluvial sobre materiales carboníferos. Na parte oriental, alcontramos un sustratu calizu, que correspuende a les zones de mayor altitú.

Los principales montes de Llaviana son la Peña Mea (1.560 m), la Triguera (1.291 m), la Xamoca (1.288 m) y'l picu Tres Conceyos (1.097 m).

## [editar] Parroquies

- Barredos
- Carrio
- El Condao
- Entrialgo
- Llorío
- La Pola
- Tiraña
- Tolivia
- Villoria

## [editar] Historia

Los primeros testimonios de presencia humana nel conceyu de Llaviana remonten al Paleolíticu, colos xacimientos rupestres de El Torrexón y El Cañal (dambos en El Condao) y'l de Peña Corián, ésti últimu con grabaos y canaletes nes parés.

Tamién hai constancia de dos túmulos funerarios nos montes de Peña Mayor, en La Baúga y Cayacente, probablemente del Neolíticu.

Nel territoriu del conceyu atopose alguna ferramienta, ente la que destaca l'hachu planu de cobre de Villoria, de tipu cabrales (edá del bronce antiguu) y otros dos hachos de Tiraña y El Condao, asemeyaos a d'otros atopaos en Llangréu (edá del bronce final).

Na dómina prerromana, Llaviana formó seguramente parte del territoriu controláu polos astures orientales. La toponimia indica la presencia posible de poblaos fortificaos (castros) en El Castrillón (La Pola), El Cercu (La Pumará), La Corona (Fresneo na parroquia de Tolivia), La Corona (Boroñes) o El Corón (L'Aldea). A falta d'escavaciones arqueolóxiques suponse qu'estos castros son de la edá de fierro y que siguieron ocupaos na época prerromana. Sicasí, delles hipótesis indiquen la posibilidá de que dalgunos tuvieren una ocupación y hasta una fundación posterior a la dominación romana.

Poco se sabe de la presencia romana nel conceyu de Llaviana, nome que s'esplica a partir d'una hipotética explotación agrícola (villa) romana pertenenciente a Flauius: villa flauiana. Los romanos tamién explotaron mines, de les que queden dalgunos restos nos montes de Peña Mayor. Nesta época cruciaben el conceyu dos calzaes, una viniendo de Tarna, que siguía'l valle del Nalón y otra dende Ayer hasta Villaviciosa, pasando pelos valles de Villoria y Tiraña.

Llaviana tuvo na dómina medieval una personalidá bien marcada. Los documentos medievales refiérense a ella indiferentemente como territoriu (“in territorio flavianensi”), valle (“valle quos vocitant Flabiana”) o conceyu (“en el conceio de Llaviana”). Asistimos nesti periodu a un procesu de feudalización alredor de les posesiones del conventu de San Vicente d'Uviéu: los conventos benedictinos de San Esteban (El Condao) y San Xuan de Villaverde (Ciargüelo), de los que nun se conserva nengún restu.

La construcción d'una malatería nel llugar de Comillera, na llende con Sobrescobiu, indica la posible presencia d'una ruta de pelegrinación a San Salvador d'Uviéu y Santiago procedente de Tarna, aprovechando l'antigua calzada romana.

La fundación de La Pola de Llaviana tuvo llugar probablemente a finales del sieglu XIII, anque nun se sabe con certeza yá que nun se conserva'l fueru. En cualquier casu, sábese con certeza que La Pola ye villa en 1400 y capital de conceyu en 1504, añu en qu'unvía representantes a la Xunta Xeneral del Principáu d'Asturies.

En 1776 los vecinos soliciten al rei la concesión d'un mercáu selmanal en Llorío. El rei concedio-yos el mercáu los xueves, pero en La Pola. Pocos años mas tarde, en 1786, les xuntes de vecinos (conceyos abiertos) dexaron de celebrase na capiella de la Madalena (El Puente) y pasaron a un edificiu que tovía se conserva n'actual plaza Maximiliano Arboleya de La Pola.

Pela guerra de la independencia, les tropes franceses del xeneral Bonet, entraron en Llaviana per San Isidro y Tarna. La mayoría de los vecinos abellugáronse nes altures. Sicasí, pequeñes partíes de guerrilleros atacaron a los franceses dende El Barrillón, El Condao, Soto Llorío y Puente d’Arcu, y hasta los ficieron dar marcha atrás nuna ocasión. Tamién destaca l'aición d'un mozu de Tiraña qu'atacó un corréu francés, faciendo prisioneru al xefe. Como premiu, la Xunta Xeneral nomólu cabezaleru d'una partida de 40 homes pa continuar la llucha.

En 1826, el conceyu algama l'actual configuración cola incorporación de los cotos señoriales de Villoria y Tiraña, pertenecientes a les cases de Quirós y de Nava. Del pasáu señorial d'estos dos cotos queden topónimos como El Palaciu (Tiraña) o La Forca y La Picota (Villoria), y varies lleendes qu'evoquen los abusos de los señores pa colos vecinos.

Les Guerres carlistes tamién afectaron al conceyu, que foi abellugu a varies partíes guerrilleres na primera guerra. Na segunda guerra, destaca Melchor Valdés, de La Pontona, que s'echó al monte en 1872 y llegó a tar al mandu del equivalente d'un batallón. Nun incendiu provocáu pola partida carlista d'Angel Rosas en 1875 perdiéronse tolos fondos documentales del Ayuntamientu.

Los últimos años del sieglu XIX marquen l'entamu de la minería en Llaviana. Anque hubo esplotaciones menores de cobre en Villoria y El Condao, l'actividá minera centrose nel carbón. La primera mina en abrir fue el Coto Musel, en 1880. Tres d'ésta, vinieron les esplotaciones de Villoria, Tolivia, Les Portielles, Carrio y Barredos, toes elles de capital foriatu.

Cola minería, el movimientu obreru fue cobrando importancia. Bien ceo, en 1904 naz la agrupación socialista de Llaviana.

En 1905 inaugurose l'Ayuntamientu actual, construyíu nel sitiu onde s'asitiaba la capiella de San Miguel.

La participación de los mineros de Llaviana foi especialmente importante na fuelga de 1917 y sobremanera na revolución d'ochobre del 34. El 4 d'ochobre de 1934, el cuartel de la Guardia Civil de Barredos foi'l primeru en cayer en toa Asturies. Dempués, los revolucionarios tomaron el de La Pola, lo que provocó un muertu, y axuntáronse a les columnes que combatíen n'Uviéu. El Comité Revolucionariu de Llaviana, nos escasos quince díes que tuvo d'actividá, foi un de los meyor organizaos y menos violentos d'Asturies: ocupose de la sanidá, el tresporte y los abastos y hasta llegó a iguar una pista d'aterrizaxe en La Chalana.

Tres del fracasu de la Revolución, la represión foi enforma violenta: munchos vecinos, como'l mesmu alcalde Julio Castaños, sufrieron tortures nel Conventu de les Adoratrices d'Uviéu o na Casa del Pueblu de La Pola, acondicionada como Centru de Reclusión. Pa escapar a esta represión, dellos revolucionarios suicidáronse, esiliáronse o echáronse al monte.

Na guerra civil, Llaviana permaneció fiel a la República. Al principiu de la guerra hai que señalar la quema d'alguna ilesia como la de El Condao y la desapaición y probable asesinatu de dellos sospechosos de simpatía colos facciosos, como l’ex-alcalde Arturo León.

Llaviana foi un de los últimos reductos del Frente Norte n'España, hasta la ocupación pol xeneral Muñoz Grandes en 1937. La represión franquista tuvo episodios como l'ametrallamientu de trece vecinos nel cementeriu de Tiraña n'abril de 1938.

Anque nun hubo nengún episodiu bélicu nel conceyu, la guerra provocó 299 víctimes hasta 1940, según les cifres de Francisco Trinidad na so Crónica de Laviana. El detalle de les cifres de les víctimes ye'l que vien darréu:

- Files republicanes: 170
- Files nacionales: 31
- Represión republicana:16
- Represión nacional: 66
- Afusilaos: 3
- Desapaecíos: 9
- Otros: 4

Tres de la guerra, nos montes de Llaviana, los fugaos caltuvieron una importante actividá guerrillera hasta bien entraos los años cincuenta. Ente les principales partíes de guerrilleros destaquen la de los hermanos Manuel y Aurelio Díaz García, los Caxigales, de El Condao y la de Lisardo García, Lisardo, de Soto Llorío. Los Caxigales llevaron a cabu la primera aición guerrillera, la muerte d'un falanxista en 1938. Tamién efectuaron atracos, sabotaxes como'l de la mina Coto Musel, un asaltu al cine Maxi y hasta un intentu de secuestrar n'Uviéu al toreru Manolete. Morrieron nun tirotéu cola Guardia Civil el 7 de febreru de 1950. Lisardo foi responsable de varios atracos y de la muerte de siete persones. Morrió nun enfrentamientu cola Guardia Civil el 22 de mayu de 1950 en Llorío.

La represión franquista llevó a episodios especialmente tráxicos como'l del Pozu Funeres, una sima nel monte de Peña Mayor. El 24 d'abril de 1948 tiraron vivos, dempués de sometelos a tortures a ente ocho y ventidós persones, según les fontes, acusaes de collaborar col maquis. Varies de les víctimes agonizaron dellos díes, antes de que se tratare de borrar el rastru del crime tirando cartuchos de dinamita y prendiendo-y fueu al pozu.

La política económica franquista basada na autarquía tuvo por efeutu una sensible reactivación de l'actividá minera. Llaviana conoció un gran crecimientu demográficu, debíu en gran parte a inmigrantes d'otres zones d'España, lo que llevó a la construición de barriaes como la de Barredos y Fontoria Nueva. Nesti periodu los mineros llavianeses tuvieron una participación importante nes fuelgues en 1957, 1962 y 1963.

A partir de los años sesenta, Llaviana conviértese nun de los principales llugares d'ociu del Nalón, con zones de baños como El Cañal y La Chalana o coles cafeteríes de La Pola atraíen a xente de tou'l valle. La empresa de tresportes llavianesa El Carbonero, fundada en 1927 por Manuel Menéndez (anguaño cooperativa Alcotán), beneficiose d'esti fenómenu y llegó a tener 142 empleaos.

Na década de los setenta la crisis de la minería, llevó a la creación de HUNOSA que agrupó la mayor parte de les esplotaciones mineres. Anguaño l'únicu pozu que queda n'activida en Llaviana ye Carrio.

Al envís de diversificar la economía del conceyu, creose recientemente un polígonu industrial nos terrenos ocupaos anteriormente por una escombrera en El Sutu.

## [editar] Demografía

La población de Llaviana foi medrando a lo llargo'l sieglu XX, y pasó de los 8.313 habitantes de 1900 a los 15.363 de 1981, que representen el másimu históricu. A partir d'esti añu la población empezó a menguar.

Nos últimos años asistimos a un procesu de concentración de la población en La Pola, en detrimentu de les zones rurales. Asina, ente l'añu 2000 y 2003 toles parroquies, quitando la de La Pola, que pasó de 8.500 habitantes a 8.574, perdieron población.

En 2002 el movimientu de población (99 nacencies y 183 defunciones) rexistra un saldu vexetativu negativu. Tamién ye negativu'l saldu de los movimientos migratorios internos (228 emigrantes por 170 inmigrantes). Un saldu migratoriu esternu malapenes positivu (68 inmigrantes por 60 emigrantes) nun ye a compensar les cifres anteriores.

En 2003 Llaviana contaba 14.443 vecinos , con una densidá de población de 121 hab./km².

Esti mesmu añu vivíen nel conceyu 132 inmigrantes, que representaben el 0,90% de la población. Esta última ta pembaxo de la media asturiana (1,34% de población inmigrante), que yá ye de por sí inferior a la media española. N'orde d'importancia, los principales países d'orixe de los inmigrantes son Polonia, Ecuador, Arxentina, Cuba, Portugal, Alemaña, Marruecos, República Checa y República Dominicana.

## [editar] Economía

Llaviana foi un conceyu agrícola y ganaderu hasta les últimes décades del sieglu XIX. A partir d'esi momentu, el pesu de l'agricultura baxó en beneficiu de la ganadería y sobretoo de la minería.

Na década de los 70 empieza a cobrar importancia'l seutor servicios, sobremanera en La Pola.

Col declive de les mines, a partir de los años 80 y 90 aumenta de manera importante'l númberu de xubilaos y prexubilaos. El fenómenu de les prexubilaciones y de les subvenciones explica'l reciente reaprovechamientu de los praos y montes pa usos ganaderos.

Nel mes de payares de 2004 había en Llaviana 737 paraos (247 homes y 490 muyeres).

Ente la población con empléu, según les estadístiques de 2002, el 8,21% trabayaba na agricultura, el 13,45% na industria, el 12,41% na construcción y'l 65,93% nel seutor servicios.

## [editar] Llavianeses

La llista de llavianes destacaos que vien darréu ta compuesta exclusivamente por homes, lo que nun ye d'estrañar nuna sociedá patriarcal que dexaba a les muyeres arrequexaes nel ámbitu domésticu. L'ausencia de muyeres, con ser lóxica nesti contestu, nun ye menos llamentable. En cualquier casu, hubu bien de muyeres de valir en Llaviana, anque munches nun trescendieren de les llendes del conceyu. La semblanza d'algunes d'elles apaez nel llibru d'Aida Fuentes Concheso «Histories de muyeres» (Llaviana, 2004). Toes merecen el títulu de llavianeses destacaes.

- Bernardo Valdés Hevia: Políticu llavianés del sieglu XIX.
- Frai Ramón Álvarez Junco (1809 – 1858), misioneru nes islles Filipines.
- Frai Zeferino González (1831 – 1894), relixosu, cardenal y filósofu.
- Mariano Menéndez Valdés (1840 – 1897) políticu y escritor, gobernador de varies provincies nes islles Filipines.
- Frai Francisco J. Valdés y Noriega (1851 ), poeta y filósofu.
- Frai Norberto del Prado (1852 – 1918), escritor y teólogu.
- Armando Palacio Valdés (1853 – 1938), escritor.
- Eladio García Jove (1859 – 1925), médicu y escritor, fundador de les revistes El Porvenir de Laviana y Laviana.
- Maximiliano Arboleya (1870 – 1951), sacerdote y impulsor del sindicalismu católicu, director del periódicu El Carbayón.
- Emilio Martínez Suárez (1878 – 1959), escritor, cronista oficial de la Pola.
- Celso García García (1884 – 1936), relixosu, pedagogu y escritor.
- Emilio Díaz (1894 – 1970), poeta.
- Eladio Begega (nacíu en 1928), fotógrafu y pintor.
- Emilio Barbón (1930 – 2003), dirixente socialista, opositor al franquismu. Ocupó ente otros cargos el de conseyeru de trabayu y foi maxistráu del Tribunal Superior de Xusticia d'Asturies.
- Albino Suárez (nacíu en 1933), escritor y editor, fundador de la revista Alto Nalón.
- Pablo García Fernández (nacíu en 1934): políticu socialista, primer alcalde de Llaviana na democracia y senador.
- Xuan Ferrera, (1955 - 2001) impulsor y animador del Descensu Folklóricu del Nalón.
- Cuco Suárez (nacíu en 1961), escultor, ceramista y performer.
- Xosé Lluis Campal (nacíu en 1965), escritor. Miembru del RIDEA.

## [editar] Enllaces esternos

- Páxina del Ayuntamientu
- Federación Asturiana de Conceyos
- Llaviana.com

Retrieved from "http://ast.wikipedia.org../../../l/l/a/Llaviana.html"

Categoría: Conceyos d'Asturies

##### Views

- Artículu
- Discusión
- Revisión actual

##### Buscar

##### Otres llingües

- English
- Español
- Italiano
- Nederlands
- Türkçe